Record de căldură în Ciudad de Mexico: termometrele au înregistrat 34,7 grade Celsius / Mexicul a înregistrat 48 de decese din cauza unui puternic val de căldură, în luna martie
Capitala Mexicului a doborât sâmbătă un nou record de căldură, mercurul din termometre urcând până la 34,7 grade Celsius, a anunţat serviciul naţional de meteorologie, în contextul în care ţara se confruntă cu un val de căldură care a făcut 48 de victime începând din luna martie, informează AFP, transmite Agerpres.
„În după-amiaza (de sâmbătă), s-a înregistrat cea mai ridicată temperatură de la începutul statisticilor, la observatorul din Tacubaya, în Ciudad de Mexico”, a precizat serviciul într-un comunicat.
„Precedentul record a fost de 34,4 grade Celsius, observat pe 24 mai, la aceeaşi staţie”, a adăugat textul.
Mexicul a înregistrat 48 de decese din cauza unui puternic val de căldură observat din luna martie, a anunţat vineri guvernul.
Potrivit unui raport epidemiologic al Ministerului Sănătăţii, care include date până la 21 mai, 956 de persoane au avut de suferit în diferite grade din cauza temperaturilor ridicate.
Statul Veracruz (est), care se învecinează cu Golful Mexic, a înregistrat cel mai mare număr de decese, 14, urmat de Tabasco (sud), San Luis Potosi (nord) şi Tamaulipas (nord-est), cu câte opt decese.
În 2023, un număr record de 419 decese atribuite căldurii fusese înregistrat în cele aproape opt luni ale sezonului cald din Mexic, potrivit statisticilor oficiale.
Oamenii de ştiinţă de la Universitatea Naţională Autonomă din Mexic au avertizat miercuri că temperaturile ar putea creşte şi mai mult în următoarele două săptămâni şi ar putea continua să doboare recorduri.
Căldura intensă a provocat o penurie de apă îmbuteliată şi de blocuri de gheaţă în magazinele din capitala mexicană şi din suburbiile sale, unde trăiesc circa 22 de milioane de persoane.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank